ВЪПРОСИ И ОТГОВОРИ ПО ПРОЦЕДУРА 
№ BG161PO003-2.1.12 „ПОКРИВАНЕ НА МЕЖДУНАРОДНО ПРИЗНАТИ СТАНДАРТИ И ВЪВЕЖДАНЕ НА СИСТЕМИ ЗА УПРАВЛЕНИЕ В ПРЕДПРИЯТИЯТА"
ОТГОВОР НА ВЪПРОС № 30, ПОЛУЧЕН НА 14.07.2011 г. 
И ПУБЛИКУВАН НА 23.08.2011 г.
ВЪПРОС № 30)
Уважаеми Госпожи и Господа,

Бихме искали да зададем Нашите въпроси във връзка с предстоящо кандидатстване по грантовата схема:

1. Държавните болници допустими кандидати ли са по грантовата схема?

2. Как се третира финансирането по схемата за кандидат на държавна издръжка (болница) с оглед на режимите за държавна помощ и de minimus?

С уважение,

Светослав Лазаров

ОТГОВОР №30

1) Следва да имате предвид, че едно от условията за допустимост на кандидатите по настоящата процедура е да са юридически лица или еднолични търговци, регистрирани съгласно Търговския закон или Закона за кооперациите.
Обстоятелството, че дадено предприятие е държавна собственост не е условие за недопустимост по процедурата при условие, че са спазени ограниченията, посочени в чл. 7, ал. 2, т. 1 от ПМС № 121/31.05.2007 г., съгласно който в процедурите за подбор на проекти не могат да участват кандидати, при които член на управителен или контролен орган, както и временно изпълняващ такава длъжност, включително прокурист или търговски пълномощник, е свързано лице по смисъла на пар.1, т. 1 от Допълнителните разпоредби на Закона за предотвратяване и установяване на конфликт на интереси с Ръководителя на Управляващия/Договарящия орган.
2) При съблюдаването на допустимостта на кандидата от гледна точка на приложимия режим на държавна/минимална помощ по съответната процедура се преценява доколко са спазени условията за предоставянето на конкретния вид помощ независимо от това дали кандидатът е на държавна издръжка или не. В конкретния случай, за да се ползва от правилото „de minimis”, размерът на помощта, получена предприятието  не трябва да надвишава левовата равностойност на 200 000 евро (391 166 лева) за период от три фискални години, независимо от формата на помощта и преследваните с нея икономически цели. 
Следва да имате предвид, че минималната помощ не се натрупва с държавна помощ за същите допустими разходи, ако в резултат на това натрупване интензитетът на помощта би превишил интензитета, определен за конкретните обстоятелства на отделния случай, с регламент или решение за групово освобождаване, приети от Комисията. При определяне дали е спазен максимално допустимия интензитет на помощта съгласно т. 1.4 от Насоките за кандидатстване, ще се взема предвид общата сума на мерките за публична подкрепа за подпомаганата дейност или проект, независимо от това дали тази подкрепа е финансирана от местни, регионални, национални или общностни източници.

Данните за получени минимални и/или друг вид държавни помощи следва да бъдат надлежно посочени от кандидатите в „Декларация за минимални помощи”, попълнена по образец (Приложение Г към Насоките за кандидатстване).
